**RREGULLORE E PUNËS**

**SË**

**BORDIT**

**TË FEDERATËS SË BASKETBOLLIT TË KOSOVËS**

Në bazë të dispozitave të nenit 25 të Statutit të Federatës së Basketbollit të Kosovës dhe

nenit 7 të Rregullores së Punës së Bordit të Federatës së Basketbollit të Kosovës, Bordi i

Federatës së Basketbollit të Kosovës (në tekstin e mëtejmë “Bordi i FBK-së”) në mbledhjen së

vet të datës 09.03.2020 në Prishtinë e ka miratuar këtë:

**RREGULLORE TË PUNËS SË BORDIT TË FEDERATËS SË BASKETBOLLIT TË KOSOVËS**

**Neni 1**

**Dispozita të përgjithshme**

1. Bordi i FBK-së është organi më i lartë ekzekutiv i Federatës së Basketbollit të Kosovës.

2. Kryetarin dhe nëntë anëtarë të Bordit të FBK-së i zgjedhë Kuvendi i Federatës së

Basketbollit të Kosovës, ndërsa tre anëtarë tjerë të Bordit i emëron Kryetari i Bordit të FBK-së, në pajtim me Statutin e Federatës së Basketbollit të Kosovës.

3. Zgjedhja, emërimi dhe shkarkimi apo dorëheqja e anëtarëve të Bordit të FBK-së bëhen në

pajtim me Statutin e FBK-së dhe aktet tjera normative të FBK-së.

4. Për punën dhe funksionimin e vet, Bordi i FBK-së i përgjigjet Kuvendit të FBK-së.

**Neni 2**

**Përgjegjësitë e Bordit**

1. Bordi i FBK-së obligohet që t’i kryejë të gjitha përgjegjësitë që rrjedhin nga Statuti dhe

aktet tjera normative të Federatës së Basketbollit të Kosovës.

2. Në pajtim me Statutin e FBK-së, Bordi i FBK-së ushtron përgjegjësitë në vijim:

a. Merr vendimin për konvokimin e mbledhjes së Kuvendit dhe propozon rendin e ditës për të.

b. Harton dhe propozon ndryshimet dhe plotësimet e Statutit dhe akteve tjera që i miraton Kuvendi.

c. Nxjerr Rregulloren për licencimin e klubeve dhe shoqatave.

d. Ekzekuton vendimet, konkluzionet dhe politikat e përgjithshme të miratuara nga Kuvendi.

e. Nxjerr Rregulloren për Punën e Bordit dhe rregullore tjera të brendshme që nuk janë në kompetencë të Kuvendit të Federatës.

f. Përpilon planin e punës dhe planin financiar vjetor të Federatës.

g. Emëron dhe shkarkon Sekretarin e Përgjithshëm të Federatës.

h. Emëron dhe shkarkon Komesarët e Garave. Komesarët e Garave do të votohen nga Bordi pas çdo edicioni, pas raporteve të punës;

i. Formon trupa punuese të veta dhe emëron dhe shkarkon anëtarët e tyre.

j. Përcakton strukturën organizative të Federatës, duke miratuar Rregulloren për Organizimin e Brendshëm të Federatës.

k. Disponon me pasurinë e Federatës.

l. Miraton listën e zyrtarëve të autorizuar për ndeshjet e zhvilluara nën ombrellën e Federatës (gjyqtarë, vëzhgues, kontrollorë) dhe cakton lartësinë e taksës për zyrtarët e ndeshjeve.

m. Miraton propozicionet dhe kalendarin e garave.

n. Shqyrton dhe miraton plan programin e Këshillit Profesional dhe Rregulloren për Punën e Reprezentacioneve të Federatës.

o. Bartë të drejtën e organizimit të garave nën kompetencë të Federatës.

p. Miraton Rregulloren e Garave të Federatës dhe cakton lartësinë e kootizimit për klubet dhe lartësinë e pagesave për shërbimet të cilat i kryen Federata për klubet.

q. Miraton Rregulloren për Kalimin dhe Regjistrimin e Lojtarëve.

r. Miraton Rregulloren Disiplinore.

s. Miraton sistemin e garave për të gjitha kategoritë.

t. Nominon klubet – ekipet që garojnë në gara ndërkombëtare në të gjitha grup moshat dhe të dyja gjinitë.

u. Mban të drejtën e përjashtimit nga garat vendore dhe pezullimit të anëtarësisë në federatë për klubet që marrin pjesë në gara ndërkombëtare pa lejen e Bordit, gara ndërkombëtare që nuk njihen nga FIBA dhe gara tjera vendore ose ndërkombëtare ku FBK nuk përfaqësohet zyrtarisht.

v. Themelon Komitetin Ekzekutiv të Federatës.

x. Miraton Rregulloren mbi të drejtat dhe transmetimet audio vizuale;

xh. Miraton Rregulloren për agjentë/kompanitë e kontraktuara për sponsorizim të FBK-së;

y. Vendos për pranimin e punëtorëve dhe bashkëpunëtorëve për kryerjen e punëve të përhershme dhe përkohshme në Federatë, dhe lartësinë e pagave të tyre.

z. Miraton Rregulloren për Punën e Komisionit Arbitrar, si organ i shkallës sëdytë.

zh. I raporton Këshillit Mbikëqyrës mbi veprimtarinë e vet dhe mbarëvajtjen ligjore dhe financiare të Federatës, së paku dy herë në vit.

2. Bordi mund të kryejë edhe funksione tjera të cilat i delegohen nga Kuvendi, si dhe të gjitha funksionet të cilat shprehimisht me këtë Statut apo me aktet tjera normative të Federatës apo me legjislacionin në fuqi nuk i delegohen Kuvendit të Federatës apo ndonjë organi tjetër kompetent.

**Neni 3**

**Delegimi i kompetencave të Bordit**

1. Bordi i FBK-së mund të krijojë këshilla dhe komisione ad hoc, në rast se të njëjtat

konsiderohen si të domosdoshme për funksionimin e tij. Në rast të tillë, Bordi do t’ua

përcaktojë të atyre detyrat, kohëgjatësinë, kompetencat dhe fushëveprimtarinë funksionale.

Puna në trupa të tilla punuese do të zhvillohet në analogji me procedurat e përcaktuara në

këtë Rregullore.

2. Bordi i FBK-së mund t’ia delegojë kryerjen e një detyre edhe një personi të vetëm.

3. Bordi i FBK-së mund t’i autorizojë punonjësit administrativ apo profesional të FBK-së që të

kryejë ndonjë punë që është nën kompetencën e Bordit të FBK-së.

**Neni 4**

**Sekretari i Bordit të FBK-së**

1. Sekretari i FBK-së shërben edhe si Sekretar i Bordit të FBK-së dhe merr pjesë në të gjitha

takimet e tij.

2. Sekretari i Bordit të FBK-së është përgjegjës për mbajtjen e procesverbaleve nga takimet e

Bordit, për mbarëvajtjen e korrespondencës me shkrim mes Bordit dhe anëtarëve dhe

komisioneve të veta, dhe për dërgimin e ftesave dhe rendit të ditës tek anëtarët e Bordit.

3. Sekretari i Bordit të FBK-së është përgjegjës për formulimin e vendimeve të miratuara në

Bord dhe për sigurimin e mbarëvajtjes së punës së Bordit të FBK-së.

4. Sekretari i Bordit të FBK-së është përgjegjës për mbajtjen e arkivit të Bordit të FBK-së.

**Neni 5**

**Punimet e Bordit të FBK-së**

1. Anëtarët e Bordit të FBK-së për mbledhjet e Bordit njoftohen përmes ftesave fizike

dhe/ose elektronike, të cilat dërgohen së paku një ditë para mbajtjes së mbledhjes. Anëtarët

e Bordit të FBK-së duhet ta konfirmojnë pranimin e ftesës dhe pjesëmarrjen në mbledhje

gojarisht apo me shkrim.

2. Rendi i ditës për mbledhjet e Bordit të FBK-së dhe ekstrakti i procesverbalit nga mbledhja

paraprake e Bordit të FKB-së, duhet t’i dërgohen të gjithë anëtarëve të të njëjtit së bashku me

ftesën për mbledhjen e radhës.

3. Të gjithë anëtarët e Bordit të FBK-së kanë të drejtë të kërkojnë përfshirjen e ndonjë pike

relevante në rendin e ditës për mbledhjen vijuese. Kjo kërkesë duhet t’i parashtrohet me

shkrim Kryetarit apo Sekretarit të Bordit, në formë fizike apo elektronike.

4. Mbledhjet e Bordit të FBK-së i kryeson Kryetari i tij. Në mungesë të tij, me autorizim

paraprak me shkrim, mbledhjet e Bordit mund t’i kryesojnë Nënkryetarët e FBK-së apo

ndonjë anëtari Bordit të FBK-së.

5. Në mbledhjet e Bordit të FBK-së, për secilën pikë të rendit të ditës çdo anëtarë ka të drejtë

të diskutojë vetëm njëherë dhe atë jo më gjatë se 5 (pesë) minuta. Replika lejohet vetëm nëse

emri i anëtarit është apostrofuar dhe mund të zgjatë jo më shumë se 2 (dy) minuta. Kryesuesi

i mbledhjes mund të lejojë përjashtim nga kjo dispozitë, në rast se atë e konsideron të

dobishme për mbarëvajtjen e punës së Bordit të FBK-së.

6. Në rast të mosrespektimit dhe mospërfilljes së paragrafëve 4 dhe 5 të këtij neni, Kryesuesi

i mbledhjes ka të drejtë t’ia merr fjalën anëtarit.

7. Për të gjitha mbledhjet e Bordit të FBK-së mbahet procesverbali nga Sekretari i Bordit, apo

në mungesë të tij nga ndonjëri prej anëtarëve të Bordit. Procesverbali duhet t’i përmbajë të

gjitha vendimet e nxjerra nga Bordi si dhe të gjitha diskutimet relevante në favor apo kundër

vendimeve përkatëse.

8. Procesverbali i mbledhjeve të Bordit mbahet në formë të plotë arkivat e Federatës, ndërsa

ekstrakti i të njëjtit i dërgohet të gjithë anëtarëve të Bordit, në pajtim me paragrafin 2 të këtij

neni.

9. Miratimi i procesverbalit nga mbledhja paraprake e Bordit bëhet në mbledhjen e parë

vijuese të tij, si pikë e parë e rendit të ditës.

**Neni 6**

**Vendimet e Bordit të FBK-së**

1. Vendimet e Bordit të FBK-së mund të merren me shumicë votash në njërën nga dy

mënyrat në vijim:

a) Në mbledhje të Bordit të FBK-së, në të cilën të pranishëm janë së paku shumica e

anëtarëve të Bordit të FBK-së. Vendimet e Bordit të FBK-së do të jenë të vlefshme në rast

se për to votojnë shumica e anëtarëve të Bordit të FBK-së të pranishëm në mbledhjen në

fjalë.

b) Përmes deklarimit elektronik të anëtarëve të Bordit të FBK-së, me ç’rast vendimet

janë të vlefshme vetëm në rast se për miratimin e tyre deklarohen shumica e të gjithë

anëtarëve të Bordit të FBK-së. Materialet përcjellëse dhe forma e projektvendimit që

mëtohet të nxirret përmes formës së përcaktuar në këtë nënparagraf duhet të dërgohen

së paku një ditë para afatit të përcaktuar për deklarim elektronik.

2. Propozimet për nxjerrjen e vendimeve sipas formës së përcaktuar në nënparagrafin b) të

paragrafit 1 të këtij neni i bën Kryetari i Bordit të FBK-së, ndërsa i administron Sekretari i

Bordit të FBK-së.

**Neni 7**

**Hyrja në fuqi**

Kjo Rregullore e Punës së Bordit të Federatës së Basketbollit të Kosovës hyn në fuqi në datën

e miratimit nga Bordi i FBK-së dhe nënshkrimit nga Kryetari i Bordit të FBK-së.

09 Mars 2020, Prishtinë



Arben FETAHU

Kryetar i Bordit të FBK-së